Runebergs byste av Kilian Stobæus på Universitetsplassen i Lund.
**Walter Magnus Runeberg** (født 29. desember 1838, død 23. desember 1920) var tredje sønn av Finlands nasjonalskald Johan Ludvig Runeberg. Han ble født i Borgå året efter at familien var flyttet dit fra Helsingfors. Han var oppkalt etter Walter Scott, som Runeberg beundret høyt. Etter en lite suksessfylt skolegang og bestått studenteksamen helliget han seg til sist til billedhuggerkunsten, som var hans store interesse. Han begynte sin kunstneriske utdannelse i Helsingfors, hvor han fikk undervisning av Carl Eneas Sjöstrand. Deretter fulgte studier ved *Finska konstföreningens* tegneskole i Åbo.

Høsten 1858 reiste han til København for å utdanne seg ved Kunstakademiet under Thorvaldsen-eleven Herman Wilhelm Bissens ledelse. Der tilegnet Walter Runeberg seg en klassisk kunstoppfatning. Etter fire år i København flyttet han til Roma, den klassiske kunsts høysete. Dér arbeidet han med unntak av et par års avbrudd helt til 1876. Hans verker med klassiske motiver fra tiden i Roma er tallrike. Bl.a. kan nevnes *Kentauren Kiron lærer Akilleus å kaste spyd* 1863, *Den drukne Silenos støttet av to satyrer* 1865, *Psyke med zephyrene* 1872 og *Psyke med lampen og dolken* 1876.

Høsten 1876 flyttet Runeberg med familie til Paris, hvor han bodde i sytten år. Nå utviklet hans kunst seg i en mer realistisk retning, selv om han aldri ble en egentlig realist. Han forlangte alltid at kunsten skulle være oppløftende og vakker. Størstedelen av hans tid i Paris var opptatt av arbeidet med statuen av hans far, som ble avduket i Helsingfors 1885 og i fødebyen Borgå samme år; statuen av Per Brahe, som kom i Åbo 1888 og i mindre format i Brahestad – og tsar Aleksander II av Russlands monument, som ble satt opp på Senatstorget i Helsingfors 1894. Han laget også mange portrettbyster av kjente kulturpersoner i Norden.

I årene 1893-96 bodde Walter Runeberg i København. Deretter flyttet han til Helsingfors. Han hadde da bodd nesten førti år i utlandet. Han døde den 23. desember 1920 og var da en av Nordens ledende billedhuggere.

Referanser
----------

1. ↑   Biografiskt lexikon för Finland, «Walter Runeberg», Biografisk leksikon for Finland ID 4811-1416928957417[Hentet fra Wikidata]
2. 1 2   Runeberg, Walter Magnus, oppført som Walter Magnus Runeberg[Hentet fra Wikidata]
3. 1 2 3   Register of the Artists' Association of Finland[Hentet fra Wikidata]
4. 1 2   Kunstindeks Danmark, oppført som W. Runeberg, Kunstindeks Danmark kunstner ID 4774, besøkt 9. oktober 2017[Hentet fra Wikidata]
5. ↑   Benezit Dictionary of Artists, oppført som Walter Magnus Runeberg, Benezit-ID B00158001, besøkt 9. oktober 2017[Hentet fra Wikidata]
6. ↑   det svenske Nasjonalmuséets kunstnerliste, kulturnav.org, utgitt 12. februar 2016, besøkt 25. februar 2016[Hentet fra Wikidata]

Litteratur
----------

* Nyström, Lars (2006). *Walter Runeberg – vår första stora bildhuggare*, Borgå

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Uppslagsverket Finland **·** Biografiskt lexikon för Finland **·** Prabook **·** Nationalencyklopedin **·** Kunstindeks Danmark **·** Geni **·** VIAF **·** GND **·** LCCN **·** ISNI **·** LIBRIS **·** ULAN **·** KulturNav
 |